Her er en ny «marktrykker» fra BMW
Det har lenge vært klart at modellen var under utvikling, men det var usikkert om BMW ville definere den som en 3-serie eller bruke den nye betegnelsen 4-serie som blir innført i løpet av året. I går kom svaret. Nå er bilmodellen offisiell som 3-serie Gran Turismo. Bilen kombinerer egenskapene til en sedan og stasjonvsogn. Selv om proporsjonene er forskjellige fra de øvrige modellene i 3-serien, er du aldri i tvil om at den tilhører familien.De fire dørene har rammeløse vinduer og takbue i kupéstil, som ender i en stor, praktisk bakluke med automatisk åpning og lukking. På bakluka sitter en aktiv spoiler som løfter seg i høyere hastigheter for å øke marktrykket.Gran Turismo er 2 centimeter lengre enn stasjonsvognen 3-serie Touring og akselavstanden er strukket med 11 cm. I tillegg rager den nesten ti centimeter høyere. Den ekstra plassen gjør at alle om bord kan ha det behagelig på lange turer. Sitteposisjonen er høyere enn i de andre 3-seriemodellene, noe som gir god oversikt og gjør det behagelig å stige inn og ut. I tillegg er det ekstra god takhøyde. Den ekstra lengden kommer best til sin rett i baksetet hvor benplassen er økt med hele 7 cm fra sedan og Touring. Bagasjerommet har en kapasitet på romslige 520 liter med fem seter, det er faktisk 25 liter mer enn stasjonsvognen.Den store bakluka gjør innlasting av større gjenstander bekvem, og seteryggene kan legges ned eller tiltes i forholdet 40:20:40 avhengig av hvor mange passasjerer og hvor mye bagasje man skal frakte. Smarte festeanordninger og ekstra rom under gulvet gir et fleksibelt bagasjerom. Fem motorer tilbys i startfasen, tre for bensin og to for diesel, og dekker spennet fra 143 til 306 hestekrefter. Alle benytter BMW TwinPower turbo-teknologi. 335i Gran Turismo har en sekssylindret bensinmotor under panseret, mens 328i GT og 318i GT har firesylindrede motorer. På dieselfronten kan man velge mellom 320d eller 318d Gran Tursimo - begge med firesylindrede motorer. Dette burde være en miks som passer bra for det norske avgiftssystemet.Kreftene sendes til bakhjulene via en sekstrinns manuell girkasse, men de som ønsker kan mot pristillegg få alle motorer i kombinasjon med åttetrinns automatgir. Firehjulsdrift kommer fra juli-produksjonen på variantene 320i, 328i, 335i og 320d. BMW 3-serie Gran Turismo er leveringsklar fra juni. BMW skal også vise en rekke andre modeller i Genève, og du kan lese våre omtaler av disse. Prisene er ikke oppgitt, men på modellene som er tilgjengelige i dag spenner prisene fra 330.000 kroner opp til halvannen million. Stasjonsvognen starter på cirka 360.000 kroner. Det var Volkswagen Passat som toppet salgsstatistikken i mellomklassen i Norge i 2012, foran Volvo V60, Toyota Avensis og BMW 3-Serie. Deretter fulgte Peugeot 508 og Audi A4, ifølge Opplysningsrådet for Veitrafikken. Stor oversikt: Her er bilnyhetene 2013.
Når Genève-utstillingen åpner om en måned, står en helt ny modell på BMW-standen. Her er 3-Serie Gran Turismo.